Predkladacia správa

Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov.
 
Dôvodom predloženej úpravy je zmena príloh č. 10 a 11, ktorých obsahom sú preferenčné colné sadzby na dovoz tovaru vyplývajúce z medzinárodných dohôd o voľnom obchode schválených vládou Slovenskej republiky z dôvodu ďalšieho rozšírenia liberalizácie obchodu so spracovanými poľnohospodárskymi výrobkami medzi Slovenskou republikou a Európskou úniou. 

Podľa článku 20 a 21 ods. 5 Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej, sa obe strany dohodli na poskytnutí ďalších obchodných výhod s prihliadnutím na vzájomný obchod so spracovanými poľnohospodárskymi výrobkami.  

Rokovania s Európskou komisiou boli na expertnej úrovni ukončené v apríli 2003. Obe strany sa zaviazali uplatňovať dohodnuté obchodné výhody v podobe autonómnych opatrení od 1. júna 2003 do doby odsúhlasenia (Asociačnou radou SR/EÚ) doplnkového  Protokolu 3 k Európskej dohode o pridružení  upravujúceho obchodné podmienky v oblasti spracovaných poľnohospodárskych výrobkov.

Nakoľko zámerom tohto materiálu je zabezpečenie všeobecnej záväznosti, ako aj verejné sprístupnenie preferenčných colných sadzieb (návrh Ministerstva pôdohospodárstva Slovenskej republiky vláda Slovenskej republiky schválila na svojom zasadaní dňa 14. 5. 2003 uznesením číslo 364/2003) prostredníctvom nariadenia vlády Slovenskej republiky publikovaného v Zbierke zákonov Slovenskej republiky, nepredpokladá sa žiadny vplyv nariadenia na štátny rozpočet a ani na rozpočty obcí a rozpočty vyšších územných celkov. 

Predkladaný materiál nemá finančný, ekonomický, environmentálny vplyv, ani vplyv na zamestnanosť, z uvedeného dôvodu nebolo potrebné vypracovať doložku finančných, ekonomických, environmentálnych vplyvov a vplyvov na zamestnanosť.